ସମ୍ବଲପୁରଃ ନିଖୋଜ ମହିଳା ଗୁଜୁରାଟରୁ ଉଦ୍ଧାର । ଲକଡାଉନ ପୂର୍ବରୁ ସମ୍ବଲପୁର ସିନ୍ଦୁରପଙ୍କର ଚମ୍ପାବତୀ ବାଗ ମାନସିକ ଭାରସାମ୍ୟ ହରାଇ ଘର ଛାଡ଼ି ପଳାଇ ଥିଲେ । ଶେଷରେ ଗୁଜୁରାଟରୁ ତାଙ୍କୁ ଉଦ୍ଧାର କରାଯାଇଛି । ଗୁଜୁରାଟର ସୁରଟ ଜିଲ୍ଲାରେ ଥିବା ମାନବ ସେବା ଚାରିଟେବୁଲ ଟ୍ରଷ୍ଟ ମହିଳାଙ୍କୁ ଉଦ୍ଧାର କରିଥିଲେ । ଟ୍ରଷ୍ଟର ମହିଳା ସୁରକ୍ଷା କର୍ମୀ ମହିଳାଙ୍କୁ ରାସ୍ତାରେ ଏଣେତେଣେ ଏକୁଟିଆ ବୁଲୁଥିବା ଦେଖି ଆଶ୍ରମକୁ ଆଣିଥିଲେ । ଚମ୍ପାବତୀ ସୁସ୍ଥ ହେବା ପରେ ଆଶ୍ରମ କର୍ମୀଙ୍କୁ ତାଙ୍କର ଠିକଣା ଓ ସ୍ବାମୀଙ୍କ ନାମ ମଧ୍ୟ କହିଥିଲେ ।
ଆଶ୍ରମ ପକ୍ଷରୁ ସିଧାସଳଖ ସଦର ପୋଲିସ ଷ୍ଟେସନ ଥାନା ଅଧିକାରୀଙ୍କୁ ସମ୍ପର୍କ କରାଯାଇଥିଲା । ସଦର ଥାନା ପକ୍ଷରୁ ମହିଳାଙ୍କ ପରିବାରକୁ ସୂଚନା ଦିଆଯିବା ପରେ ଗୁଜୁରାଟରୁ ମହିଳାଙ୍କୁ ଫେରାଇ ଆଣିବାକୁ ଜିଲା ପ୍ରଶାସନ ସହଯୋଗରେ ପ୍ରକ୍ରିୟା ଆରମ୍ଭ ହୋଇଥିଲା । । ମହିଳାଙ୍କ ସ୍ବାମୀ ଅର୍ଥ ଅଭାବରୁ ପତ୍ନୀଙ୍କୁ ଫେରାଇ ଆଣିବା ପାଇଁ ନିଜର ଅକ୍ଷମତା ପ୍ରକାଶ କରିଥିଲେ । ଜିଲ୍ଲା ରେଡ଼କ୍ରସ ସହାୟତାରେ ସାମାଜିକ ଅନୁଷ୍ଠାନ ପରିଚୟ ସଂସ୍ଥାର କର୍ମକର୍ତ୍ତା ଗୁଜୁରାଟ ଯାଇ ଚମ୍ପାବତୀଙ୍କୁ ସମ୍ବଲପୁର ଫେରାଇ ଆଣିଥିଲେ ।
